
יעקב ורחל – בין בכי לצחוק 
בנימין חסון ואחיה ארביב
שיח לשבת ויצא

וַיְהִי כַּאֲשֶׁר רָאָה יַעֲקֹב אֶת-רָחֵל, בַּת-לָבָן אֲחִי אִמּוֹ, וְאֶת-צֹאן לָבָן, אֲחִי אִמּוֹ; וַיִּגַּשׁ יַעֲקֹב, וַיָּגֶל אֶת-הָאֶבֶן מֵעַל פִּי הַבְּאֵר, וַיַּשְׁקְ, אֶת-צֹאן לָבָן אֲחִי אִמּוֹ. וַיִּשַּׁק יַעֲקֹב, לְרָחֵל; וַיִּשָּׂא אֶת-קֹלוֹ, וַיֵּבְךְּ. 

בראשית, כט, י- יא
בפרשתנו, מיד לאחר חלום יעקב בבית אל מתוארת פגישת יעקב ורחל. 
לכאורה, בפסוקים אלו מתחיל סיפור אהבה רומנטי והוליוודי למהדרין: יעקב רואה את רחל ומיד מקבל כוחות על-אנושיים, הוא מזיז את האבן מעל הבאר 'כמי שמזיז פקק מעל צלוחית',
 למרות שכדי להזיזה נדרשים בדרך כלל כל רועי ארם, ומייד לאחר מעשה גבורה זה מנשק יעקב לרחל. נראה כי אין סיפור אהבה פשוט מזה. גם בהמשך, הרומנטיקה לא מתעמעמת: יעקב עובד ברחל ארבע עשרה שנה והם נראים בעיניו "כימים אחדים". 
גיבורי סיפור האהבה הקלאסי, יעקב ורחל, דומים באופיים. שניהם מתוארים כגדלים ופועלים בצל אח/ות גדולים (יצחק אוהב את עשיו, ולבן מעדיף להשיא את יעקב ללאה ולא לרחל). בהמשך שניהם משקרים לאבותיהם (רחל בסיפור התרפים ויעקב בסיפור הברכה) ובנוסף שניהם גונבים מלבן.
 

אולם להפתעתנו הרבה לא הכל מושלם בסיפור יעקב ורחל. 
רחל איננה מצליחה ללדת, דבר שמהווה בסיס למתחים בין יעקב לרחל: 
וַתֹּאמֶר אֶל-יַעֲקֹב הָבָה-לִּי בָנִים, וְאִם-אַיִן מֵתָה אָנֹכִי. וַיִּחַר-אַף יַעֲקֹב, בְּרָחֵל; וַיֹּאמֶר, הֲתַחַת אֱלֹהִים אָנֹכִי, אֲשֶׁר-מָנַע מִמֵּךְ, פְּרִי-בָטֶן.
גם לאחר שרחל סוף סוף נפקדת מעקרותה הממושכת מערכת היחסים לא מספיקה להגיע לידי מיצוי. בעת שרחל יולדת את ילדם השני (בנימין) היא מתה, ואפילו לאחר מותה לא זוכה להקבר לצד יעקב. 
מול מערכת היחסים בין רחל ויעקב נצבת כתשליל, מערכת היחסים בין לאה ויעקב. 
בניגוד לרחל שכבר בתחילת הפרשה מודגשת אהבתו של יעקב אליה "וַיֶּאֱהַב יַעֲקֹב אֶת-רָחֵל", מתוארת לאה כאשה השנואה: יעקב לא רוצה בה, אפשר לומר שהם אפילו נישאים בטעות. לאה נאלצת לקנות את יחסו של יעקב בדודאים. 
להפתעתנו דווקא מערכת היחסים הזאת מתנהלת באופן נורמטיבי: לאה יולדת ליעקב שבעה ילדים, לא נראה שיש ביניהם ויכוחים, ובסופו של דבר שניהם נקברים זה ליד זו במערת המכפלה.
כדי להבין את ההחמצה במערכת היחסים של יעקב ורחל אנו נדרשים לקריאה מעמיקה יותר בפסוקים.

למרות שנראה שיעקב ורחל נמצאים באותו מצב נפשי ופועלים במציאות באותו אופן – לא כך הוא הדבר, ישנו הבדל משמעותי בין פעולות רחל לפעולות יעקב. המניע של יעקב הוא עצמי לעומת המניע של רחל – הזולת: 

יעקב ורחל גדלים בצל אחיהם הגדולים. אך בעוד מאמצו של יעקב מושקע כבר מגיל צעיר בניכוס הבכורה לעצמו (האחיזה בעקב אחיו, קניית הבכורה, דבריו ליצחק: וַיֹּאמֶר יַעֲקֹב אֶל אָבִיו, אָנֹכִי עֵשָׂו בְּכֹרֶךָ), רחל דווקא מעצימה את מעמדה של אחותה בתור בכורה (ויהי בבקר והנה היא לאה – אבל בלילה לא היתה לאה לפי שמסר יעקב סימנים לרחל, וכשראתה רחל שמכניסין לו לאה אמרה עכשיו תכלם אחותי עמדה ומסרה לה אותן סימנים [ראו רש"י]) יש לשים לב שגם יעקב וגם רחל אינם נרתעים מלרמות כדי להשיג את מטרתם אך מגמת המעשה היא זו שיוצרת את ההבדל.
גם ביחס ללבן מעשיהם של רחל ויעקב דומים אך שונים באותו אופן. בעוד יעקב גונב את לב לבן כדי להציל את נשותיו (לפי דברי יעקב עצמו), רחל גונבת את התרפים כדי לגמול את אביה מעבודה זרה (ראו רש"י).
לאור הבדלים אלו ניתן גם להבין את משמעות קבורתם הנפרדת – יעקב נקבר במערת המכפלה למרות שנפטר במצרים כי ביקש להיקבר עם אבותיו לעומתו, רחל נקברת בדרך בית לחם (לאחר שמתה כדי להעניק לבנימין חיים) כדי לשמש לגולים מקום תפילה (על פי המדרש). גם לאחר מותה, רחל לא מפסיקה את תנועתה וממשיכה לבכות על בניה, ובזכות זה, זוכה להחזירם לארץ ישראל.
כעת ניתן להבין את הקשיים שנתגלעו בין רחל ליעקב- רחל איננה מסוגלת להוליד בנים לעצמה, כל תנועתה היא כלפי אחרים: 
ורחל עקרה-רחל היתה עיקרו של בית. 
תני, רבי שמעון בן יוחאי: לפי שכל הדברים תלוין ברחל, לפיכך נקראו ישראל על שמה. רחל מבכה על בניה-ולא סוף דבר לשמה, אלא לשם בנה.

בראשית רבה

בגלל שאינה מסוגלת ללדת ילדים פונה רחל ליעקב בבקשה שיתפלל בעדה ,דבר שנראה ברור מאליו מנקודת מבטה. אך יעקב אינו מבין זאת ומתייחס לבקשה כבלתי אפשרית: "התחת אלקים אני".

אולי כעת ניתן להבין את בכייו של יעקב לאחר שנשק לרחל: 
דבר אחר, למה בכה? שראה שאינה נכנסת עמו לקבורה. הדא הוא דהיא אמרה לה: לכן ישכב עמך הלילה – אמרה ליה: עמך הוא דמיך עמי לית הוא דמיך. 
בראשית רבה ע, יב
יעקב אינו בוכה בכי רומנטי המגיע ממקום של הקלה ופליאה גדולה לנוכח אהבת חייו, אלא בכי טרגי ומר לנוכח התובנה שלמרות האהבה הגדולה לרחל הקשר ביניהם נידון לכישלון מתחילתו.

� על פי בראשית רבה, פרשה ע: ויגש יעקב ויגל: כמי שמעביר את הפקק מעל פי צלוחית, להודיעך שכוחו גדול. 


� "וַתִּגְנֹב רָחֵל, אֶת-הַתְּרָפִים אֲשֶׁר לְאָבִיהָ", "וַיִּגְנֹב יַעֲקֹב, אֶת-לֵב לָבָן הָאֲרַמִּי".

